Polisie val nie vir storie van rooftog | Netwerk24
Polisie val nie vir storie van rooftog
Deur Marelize Barnard 17 Februarie 2017 19:39
'n Vragmotorbestuurder (42) wat probeer het om polisielede in Worcester te flous, het gaan kla dat daar R17 000 by hom geroof is terwyl die geld steeds in sy vragmotor was.
Kapt. FC van Wyk, polisiewoordvoerder, sê die man het Donderdag na die Worcester-polisiestasie gegaan en aangevoer gewapende rowers het hom aangehou en van die kontant beroof.
Die klaer het egter nie net by een storie gebly toe die polisie meer inligting by hom probeer kry het nie, en die beamptes het snuf in die neus gekry.
Van Wyk sê die beamptes het die vragmotor deurgesoek en afgekom op die presiese bedrag kontant wat die man gesê het van hom geroof is.
Die man is in hegtenis geneem en die polisie het beslag gelê op die geld. Die man het Vrydag in die landdroshof in Worcester verskyn op klagte van meineed en regsverydeling. Die saak is tot 23 Maart uitgestel, het Van Wyk gesê.
In 'n ander voorval is polisiebeamptes verbonde aan die honde-eenheid Vrydagoggend teen omstreeks 07:30 deur 'n lid van die publiek voorgekeer, wat gesê het 'n verdagte voertuig is naby 'n bank in Ou Paarlweg opgemerk.
Die hulp van nog twee lede van die honde-eenheid is ingeroep en die verdagtes is opgespoor waar hulle in 'n silwerkleurige Toyota Tazz gesit het.
Die verdagtes het uit die motor geklim en die polisielede het 'n vuurwapen voor op die vloer aan die passasierskant asook 'n tweede vuurwapen agter in die voertuig gesien.
Die vuurwapens se reeksnommers was afgeveil.
Met verdere speurwerk is vasgestel die Tazz is vroeër die maand in Delft in 'n kaping geroof.
Die verdagtes, drie van Philippi en 'n vierde van Delft, is in hegtenis geneem weens die besit van onwettige vuurwapens en kaping. Hulle verskyn Maandag in die landdroshof in Kuilsrivier.